પછી મન ચરરર ચરરર ચગડોળે ચડ્યું અને ખાંખાખોળા કરવા લાગ્યું. ગુજરાતના ગરવા લોકજીવનમાં લોકનૃત્યોનો ભંડાર ભરપૂર ભર્યો પડ્યો છે. લોકમેળાઓ હોય, પરબડાં હોય, લગ્ન જેવા મંગલ પ્રસંગ હોય, ઋતુઓના વધામણાંના અવસરો હોય કે અવનવાં વાર-તહેવાર હોય, આપણા લોકહૈયાં દરેક પ્રસંગે ભાવવિભોર થઈને નાચે, ગાય છે. ગુજરાતના કેટલાક પ્રદેશોમાં ગોળાકાર, કેટલાકમાં અર્ધગોળાકાર, ક્યાંક બબ્બેની હરોળમાં, ક્યાંક એકએકની હરોળમાં, ક્યાંક સ્ત્રીપુરુષો ભેગાં મળીને તો ક્યાંક અલગ અલગ રહીને જુદાં જુદાં ગીત સાથે, વાજિંત્રો સાથે, રાગ અને તાલ સાથે, વિવિધ બોલીઓમાં લોકનૃત્યોનું વૈવિધ્ય જોવા મળે છે. ગુજરાતના ઈતિહાસકાર અને લેખક જોરાવરસિંહ જાદવના પુસ્તક ‘ગુજરાતની લોકસાંસ્કૃતિક વિરાસત’માં આવા જ પર્વો, વસ્ત્રો, લોકવાદ્યો, ખાનપાન, કલાપરંપરા, લોકજાતિઓ અને લોકનૃત્યો વિશે લખ્યું છે. એ જ પુસ્તકમાં ઉપલબ્ધ માહિતીનુસાર આવો જાણીએ ગુજરાતના ભાતીગળ લોકનૃત્યો વિશેઃ